മുളവൂരില് കൂര്ക്ക കൃഷി വീണ്ടും സജീവമാകുന്നു മൂവാറ്റുപുഴ: ഇടവേളയ്ക്കു ശേഷം മുളവൂരില് കൂര്ക്ക കൃഷി സജീവമാകുന്നു. ഒരുകാലത്ത് മുളവൂര് മേഖലയില് വ്യാപകമായി കൃഷി ചെയ്തിരുന്ന കൂര്ക്ക കൃഷി കപ്പ കൃഷിയുടെ കടന്നു വരവോടെ അപ്രത്യക്ഷമാവുകയായിരുന്നു. കാര്ഷിക മേഖലയായ മുളവൂരില് നെല്കൃഷിയോടൊപ്പം കൂര്ക്ക കൃഷിയും വ്യാപകമായി ചെയ്തിരുന്നു. ഒരുകാലത്ത് ടണ് കണക്കിന് കൂര്ക്കയാണ് കര്ഷകരില്നിന്നു മൊത്തവ്യാപാരികള് സംഭരിച്ച് വിവിധ മാര്ക്കറ്റുകളില് എത്തിച്ച് വില്പ്പന നടത്തിയിരുന്നത്. ഇതോടെ മുളവൂര് കൂര്ക്കയുടെ പേരും പെരുമയും വിവിധ ജില്ലകളിലേയ്ക്കും വ്യാപിച്ചിരുന്നു. കൂര്ക്ക കൃഷി ചെയ്തിരുന്ന സ്ഥലത്ത് കൂര്ക്ക വിളവെടുപ്പിന് ശേഷം നെല്കൃഷിയും ചെയ്യാമെന്നതാണ് കര്ഷകരെ കൂര്ക്ക കൃഷിയിലേക്ക് ആകര്ഷിക്കാന് പ്രധാന കാരണം. എന്നാല് നെല്കൃഷിയില്നിന്നു കര്ഷകര് പിന്മാറിയതും ചെലവ് കുറവും വരുമാനം കൂടുതലും ലഭിക്കുന്ന കപ്പ കൃഷിയുടെ കടന്നു കയറ്റവും കൂര്ക്ക കൃഷിയില്നിന്നു കര്ഷകര് പിന്നോട്ട് പോകുകയായിരുന്നു. കഴിഞ്ഞ വര്ഷം അന്യംനിന്നുപോയ കാര്ഷിക വിളകള് പുനരുജ്ജീവിപ്പിക്കുന്നതിന്റെ ഭാഗമായി പായിപ്ര കൃഷി ഭവന്റെ സഹായത്തോടെ മുളവൂരില് ഏക്കറു കണക്കിന് സ്ഥലത്ത് കൂര്ക്ക കൃഷി ചെയ്തിരുന്നു. ഈ വര്ഷംവും നിരവധിയാളുകള് കൂര്ക്ക കൃഷി ചെയ്തിട്ടുണ്ട്. എന്നാല് കാലംതെറ്റി പെയ്യുന്ന മഴ കൃഷിയുടെ വിളവിനെ ബാധിക്കുമെന്ന ആശങ്കയും നിലനില്ക്കുന്നുണ്ട്. രുചിയൂറും മുളവൂര് കൂര്ക്കയ്ക്ക് ഇന്നും നല്ല ഡിമാന്റാണ്. ഇക്കുറി കപ്പ വില കുറഞ്ഞതിനാല് അടുത്ത വര്ഷം നിരവധിയാളുകള് കൂര്ക്ക കൃഷി ആരംഭിക്കുന്നതിനുള്ള ഒരുക്കവും ആരംഭിച്ചിട്ടുണ്ട്. കേരളത്തില് കാലാവസ്ഥ കൂര്ക്ക കൃഷിക്ക് അനുയോജ്യമാണ്. അധികം പരിചരണം ഒന്നും വേണ്ടാത്ത കൂര്ക്ക വളരെ എളുപ്പത്തില് ചെലവ് കുറഞ്ഞ് കൃഷി ചെയ്യാന് സാധിക്കും. കൂര്ക്കയ്ക്ക് പോഷക ഗുണവും ഔഷധ ഗുണവും ഏറെയുണ്ട്. ഉഷ്ണമേഖലാ പ്രദേശങ്ങളിലും മിതശീതോഷ്ണ മേഖലാ പ്രദേശങ്ങളിലും ഈ വിള നന്നായി വളരും. ചീവിക്കിഴങ്ങ്, ചൈനീസ് പൊട്ടറ്റോ എന്നീ പേരുകളിലും അറിയപ്പെടുന്നു. തൃശൂര്, പാലക്കാട് ജില്ലകളിലാണ് കൃഷി വ്യാപകമായി കാണാവുന്നത്. ഒന്നാം വിള നെല്കൃഷി ചെയ്തുകഴിഞ്ഞ പാടങ്ങളിലും കരപ്പറന്പുകളിലുമാണ് കൂര്ക്ക കൃഷി ചെയ്യുന്നത്. ചെളി അധികമുള്ള സ്ഥലമൊഴിച്ച് എവിടെയും കൂര്ക്ക വളര്ത്താം. ചൂടും ഈര്പ്പവുമുള്ള കാലാവസ്ഥയാണ് വേണ്ടത്. വളരുന്പോള് മഴ കിട്ടിയാല് നന്ന്. മഴയില്ലെങ്കില് നനച്ചു വളര്ത്തണമെന്നേയുള്ളൂ. നട്ട് അഞ്ചാം മാസം കൂര്ക്ക വിളവെടുക്കാം. ഉണങ്ങിയ വള്ളി നീക്കി കിഴങ്ങിന് മുറിവുപറ്റാതെ ശ്രദ്ധയോടെ ഇളക്കിയെടുക്കണം. നിധി, സുഫല, ശ്രീധര തുടങ്ങിയ മികച്ച വിത്ത് ഇനങ്ങള് ഇന്ന് കൂര്ക്കയിലുണ്ട്. ഇതില് നിധിയും സുഫലയും കേരള കാര്ഷിക സര്വകലാശാലയുടെയും ശ്രീധര കേന്ദ്ര കിഴങ്ങുവിള ഗവേഷണ കേന്ദ്രവും വികസിപ്പിച്ചെടുത്തതാണ്.